ไฟแนนเชียลไดเจสต์
คณะกรรมการบริษัท กันกุลเอ็นจิเนียริ่ง (GUNKUL) มีมติให้จ่ายปันผลประจำปี
1 มี.ค. 2555

GUNKUL ปันผลทั้งหุ้นและเงินสด
คณะกรรมการบริษัท กันกุลเอ็นจิเนียริ่ง (GUNKUL) มีมติให้จ่ายปันผลประจำปี ในรูปหุ้นปันผลในอัตรา 10 ต่อ 1 และปันผลเป็นเงินสดหุ้นละ 0.10 บาท ให้กับผู้ถือหุ้นที่มีชื่อในสมุดทะเบียนวันที่ 23 เม.ย. 2555 ทั้งนี้บริษัทจะเพิ่มทุนจำนวน 40 ล้านหุ้นมารองรับการจ่ายเงินปันผลทำให้มีทุนจดทะเบียนใหม่จำนวน 440 ล้านบาท 
ส่วนแนวโน้มผลงานในปีนี้ บริษัทยังมีแผนการลงทุนด้านพลังงานทดแทนทั้งในและต่างประเทศ โดยเฉพาะอย่างยิ่งโครงการโรงไฟฟ้าจากพลังงานลม
UAC ร่วมลงทุน HYDRO
นายกิตติ ชีวะเกตุ ประธานเจ้าหน้าที่บริหาร ยูนิเวอร์แซล แอดซอร์บเบ้นท์ แอนด์ เคมิคัลส์ (UAC) เปิดเผยว่า บริษัทอยู่ระหว่างเจรจาที่จะร่วมลงทุนร่วมกับบริษัท ไฮโดรเทค (HYDRO) อีก 1 โครงการโดยเป็นโครงการเกี่ยวกับน้ำ มูลค่าลงทุน 150-200 ล้านบาท คาดว่าจะสรุปได้ในไตรมาส 2 ปีนี้ เนื่องจากอุตสาหกรรมนี้ได้รับความสนใจจากชุมชนและภาคเอกชนรวมทั้งอุตสาหกรรมขนาดใหญ่ ทำให้สามารถขยายฐานลูกค้าได้กว้างขวาง และส่วนใหญ่ลูกค้าจะทำสัญญาซื้อขายน้ำระยะยาว 
ก่อนหน้านี้ UAC และ HYDRO ร่วมลงทุนในบริษัท ยูเอซี ยูทิลิตี้ (UACUT) เพื่อร่วมลงทุนในโครงการผลิตน้ำประปาให้กับเทศบาลแห่งหนึ่ง
ส่วนยอดขาย UAC ในช่วงครึ่งแรกปี 2555 น่าจะเติบโต 15% จากช่วงเดียวกันของปีก่อน หรือมีจำนวนเกินกว่า 500 ล้านบาท จากเป้าหมายทั้งปีนี้ที่คาดว่าจะมีรายได้ 1,000 ล้านบาท
EARTH กำไรเฉียด 400 ล้าน
บริษัท เอ็นเนอร์ยี่ เอิร์ธ (EARTH) เปิดเผยการดำเนินงานปี 2554 กำไรสุทธิ 395.31 ล้านบาท คิดเป็น 0.17 บาทต่อหุ้น พุ่งขึ้น 464% จากปี 2553 ที่มีกำไรสุทธิเพียง 70 ล้านบาท หรือ 0.04 บาทต่อหุ้น 
บริษัทมีรายได้จากการขายเพิ่มขึ้น 166% เป็น 4,685 ล้านบาท เพราะยอดขายเพิ่มขึ้นอย่างมีนัยสำคัญจากความต้องการถ่านหินของตลาดโลกเพิ่มขึ้นอย่างต่อเนื่อง และลูกค้าของบริษัทให้ความไว้วางใจในสินค้าและบริษัทเพิ่มมากขึ้น โดยบริษัทมีกำไรขั้นต้น 786.45 ล้านบาท ในปี 2554 เพิ่มขึ้น 230.82%
SGP แจกปันผล 30 สตางค์/หุ้น
คณะกรรมการ บริษัท สยามแก๊ส แอนด์ ปิโตรเคมีคัลส์ (SGP) มีมติจ่ายเงินปันผลหุ้นละ 0.30 บาท ให้กับผู้ถือหุ้นที่มีชื่อในทะเบียนวันที่ 30 มี.ค. 2555 แม้ว่าในปี 2554 มีกำไรสุทธิเพียง 994 ล้านบาท คิดเป็นหุ้นละ 1.08 บาท ลดลงถึง 45% เทียบกับปี 2553 มีกำไรสุทธิ 1,832 ล้านบาท คิดเป็นกำไรหุ้นละ 1.99 บาท หลังจากไตรมาส 4 ปี 2554 ขาดทุนสุทธิ 70 ล้านบาทก็ตาม